**Likumprojekta "Grozījumi Krimināllikumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Krimināllikumā" (turpmāk – Likumprojekts) izstrādāts, lai nodrošinātu normatīvā regulējuma atbilstību Eiropas Padomes 2015. gada 25. marta Konvencijai Nr. 216 par cīņu pret cilvēku orgānu tirdzniecību.  Likumprojektam nav paredzēts īpašs spēkā stāšanās termiņš. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | | Pamatojums | 2017. gada 30. martā tieslietu ministrs Latvijas vārdā parakstīja Eiropas Padomes Konvenciju par cīņu pret cilvēku orgānu tirdzniecību (turpmāk – Konvencija). Konvencija paredz kriminalizēt tādus noziedzīgus nodarījumus kā nelikumīgu cilvēka orgānu izņemšana, nelikumīgi izņemtu orgānu izmantošana implantācijai vai citiem mērķiem, vervēšana orgānu tirdzniecībai, sagatavošanās orgānu tirdzniecībai, nelikumīgi izņemtu orgānu saglabāšana, glabāšana, transportēšana, saņemšana, imports un eksports, minēto noziedzīgo nodarījumu atbalstīšana, kūdīšana un mēģinājums. Konvencija arī paredz jurisdikcijas noteikumus, juridisko personu atbildību un piemērojamās sankcijas. Papildus Konvencijā iekļauti arī noteikumi izmeklēšanai un kriminālvajāšanai, starptautiskajai sadarbībai, cietušo un liecinieku aizsardzībai u.c. noteikumi. |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lielākoties Konvencijas normas atbilst Latvijas normatīvajam regulējumam. Piemēram, Krimināllikumā (turpmāk – KL) jau ir paredzēta atbildība par nelikumīgu orgānu izņemšanu (KL 139. pants) un darbībām, kas saistītas ar kukuļošanu un līdzīgām darbībām privātajā vai publiskajā sektorā. Tomēr atsevišķu Konvencijas normu pārņemšanai nepieciešami grozījumi KL.  **KL 139. pants**  Krimināllikuma 139. pants šobrīd paredz atbildību par miruša cilvēka (pirmā daļa) vai dzīva cilvēka (otrā daļa) audu vai orgānu nelikumīgu izņemšanu to izmantošanai medicīnā, ja to izdarījusi ārstniecības persona. Savukārt, Konvencija nosaka pienākumu kriminalizēt ne tikai orgānu nelikumīgu izņemšanu (Konvencijas 4. pants), bet arī orgānu nelikumīgu implantāciju (Konvencijas 5. pants), kā arī nelikumīgi izņemtu orgānu sagatavošanu, saglabāšanu, glabāšanu, pārvadāšanu, nodošanu, saņemšanu, importēšanu un eksportēšanu (Konvencijas 8. pants). Turklāt norādāms, ka Konvencijas 4. pantā nav norādīts orgānu nelikumīgās izņemšanas nolūks, savukārt Konvencijas 5. pantā kā nolūks norādīta izmantošana implantācijas vai citiem mērķiem, kas neierobežo izmantošanu tikai medicīnas mērķiem, kā tas šobrīd ir KL 139.pantā. Papildus norādāms arī tas, ka Konvencijas 4., 5. un 8. pantā nav minēts speciāls subjekts, kā tas ir KL 139. pantā (ārstniecības persona).  Lai arī KL 139. pantā šobrīd ir paredzēta atbildība par orgānu nelikumīgu izņemšanu, tomēr KL nav paredzēta atbildība par nelikumīgi izņemtu orgānu izmantošanu implantācijai vai citiem medicīniskiem mērķiem, kā to paredz Konvencijas 5. pants, ja vien tā nav kvalificējama kā līdzdalība (atbalstīšana) orgānu nelikumīgā izņemšanā.  Atbildība par Konvencijas 5. pantā minētajiem nodarījumiem šobrīd atsevišķos gadījumos varētu tikt kvalificēta kā neatļauta ārstniecība (KL 137. pants) vai ārstniecības personas profesionālo pienākumu nepienācīga pildīšana (KL 138. pants). Neatļautai ārstniecībai atbilstu gadījumi, ja, piemēram, persona, kas normatīvajā regulējumā noteiktajā kārtībā nav pilnvarota veikt šādas operācijas, implantētu cilvēkam nelikumīgi iegūtu orgānu, pārkāpjot Latvijas transplantācijas sistēmu regulējošās tiesību normas, bet pēc operācijas pacienta organisms nepieņem orgānu, sākas smagas komplikācijas, saindēšanās vai operācijas rezultātā ir notikusi inficēšanās ar kādu smagu slimīgu, kas izraisa veselības traucējumus nāvi vai smagus miesas bojājumus. Ārstniecības personas profesionālo pienākumu nepienācīgai pildīšanai atbilstu gadījumi, ja, piemēram, ārstniecības persona, kas saskaņā ar normatīvajiem aktiem būtu tiesīga veikt transplantāciju, pacientam implantētu nelikumīgi iegūtu orgānu (zinot, ka orgāns ir iegūts nelikumīgi), pārkāpjot Latvijas transplantācijas sistēmu regulējošās tiesību normas, tādējādi negodprātīgi pildot savus pienākumus, kā arī pildot tos neatbilstoši izvirzītājām prasībām un ārstniecības personas darbību regulējošiem priekšrakstiem, bet pēc operācijas pacienta organisms nepieņemtu orgānu, sāktos smagas komplikācijas, kas izraisītu bojājumus citos orgānos, radot smagus vai vidēja smaguma miesas bojājumus, vai persona operācijas laikā (vai operācijas rezultātā) būtu inficējusies ar cilvēka imūndeficīta vīrusu, B vai C hepatīta vīrusu, vai mirusi. Tomēr šāds regulējums nav pietiekams, lai nodrošinātu atbilstību Konvencijas 5. pantam un efektīvi cīnītos pret nelikumīgi izņemtu orgānu apriti.  Tāpēc piedāvātie grozījumi paredz paplašināt KL 139. panta tvērumu, nosakot atbildību ne tikai par audu vai orgānu nelikumīgu izņemšanu, bet arī par nelikumīgu izmantošanu. Termins “izmantošana” aptver ne tikai orgānu implantāciju, bet arī citas saistītās darbības. Likuma "Par miruša cilvēka ķermeņa aizsardzību un cilvēka audu un orgānu izmantošanu medicīnā" (turpmāk – Orgānu likums) 1. panta otrajā daļā ir noteikts, ka par audu un orgānu izmantošanu uzskatāmas jebkuras ar audiem un orgāniem veiktas darbības, ieskaitot audu un orgānu donoru atlasi, audu un orgānu iegūšanu, izņemšanu, testēšanu, apstrādi, konservāciju, marķēšanu, procesu dokumentēšanu, uzglabāšanu, izplatīšanu (arī eksportēšanu un importēšanu), transportēšanu un transplantāciju. Tādējādi ar terminu "izmantošana" tiek aptvertas Konvencijas 8. pantā paredzētās darbības – nelikumīgi izņemtu cilvēka orgānu sagatavošana, saglabāšana, glabāšana, pārvadāšana, nodošana, saņemšana, importēšana un eksportēšana.  Piedāvātie grozījumi nemaina noziedzīgā nodarījuma objektu, proti, 139. pantā minētais noziedzīgais nodarījums arī pēc panta tvēruma paplašināšanas apdraudēs dzīva cilvēka tiesības uz savu veselību un jau miruša cilvēka izvēles tiesības uz sava ķermeņa audu un orgānu izmantošanu transplantācijai vai zinātniekiem mērķiem, kuras izteiktas, viņam vēl dzīvam esot.[[1]](#footnote-1)  Paplašinot KL 139. panta tvērumu, noziedzīgo nodarījumu no objektīvās puses arī turpmāk raksturos Orgānu likuma noteikumu neievērošana un pārkāpšana. Noziedzīgā nodarījuma sastāvs ir formāls – tas ir pabeigts ar brīdi, kad veikta cilvēka audu vai orgāna nelikumīga izņemšana vai izmantošana, kā tas aprakstīts augstāk.  No subjektīvās puses arī pēc piedāvāto grozījumu izdarīšanas KL 139. pantā minētais noziedzīgais nodarījums būs tīšs nodarījums, kuru raksturo tiešs nodoms, proti, apzināti pārkāpt un neievērot Orgānu likuma noteikto kārtību. Attiecībā par audu vai orgānu nelikumīgas izmantošanas subjektīvo pusi, jānorāda, ka par līdzdalību KL 139. pantā minētajā noziedzīgajā nodarījumā varēs saukt pie atbildības arī personas, kas apzinoties šo darbību pretlikumību būs apzināti pieļāvušas nelikumīgi izņemto audu vai orgānu transplantāciju savā ķermenī (piemēram, uzmeklējot un samaksājot noziedzīgā nodarījuma izdarītājiem).  Sagatavotie grozījumi paplašina KL 139. panta nolūku. Šobrīd KL 139. pants paredz atbildību par audu vai orgānu nelikumīgu izņemšanu to izmantošanai medicīnā. Savukārt, Konvencijas 5. pants paredz noteikt atbildību par nelikumīgi izņemtu orgānu izmantošanu implantācijai vai citiem mērķiem. Šī Konvencijas panta kontekstā jāņem vērā, ka izņemtos orgānus var izmantot ne tikai implantācijai, bet arī medicīnisko preparātu un bioprotēžu izgatavošanai, zinātniskajiem pētījumiem u.c. mērķiem. Tāpēc 139. panta nolūks tiek paplašināts, paredzot atbildību par audu vai orgānu nelikumīgu izņemšanu vai izmantošanu medicīniskiem vai jebkādiem citiem mērķiem.  Attiecībā uz noziedzīgā nodarījuma subjektu Konvencija kā minēto noziedzīgo nodarījumu subjektu atzīst jebkuru personu. Savukārt gan KL 139. panta pirmajā, gan otrajā daļā paredzētā noziedzīgā nodarījuma subjekts var būt tikai ārstniecības persona. Ārstniecības personas definētas Ārstniecības likuma 1. panta 2. punktā, kas nosaka, ka ārstniecības persona ir personas, kam ir medicīniskā izglītība un kas nodarbojas ar ārstniecību. Ārstniecības personas reģistrējamas saskaņā ar Ministru kabineta 2016. gada 24. maija noteikumiem Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība". Lai arī pantā minētie noziedzīgie nodarījumi ir ļoti reti un prasa īpašu kvalifikāciju to veikšanai, tomēr jāņem vērā, ka atsevišķos gadījumos šos noziedzīgos nodarījumus varētu veikt arī personas, kas nav ārstniecības personas, piemēram, studenti, personas, kas bijušas ārstniecības personas, bet kam aizliegts praktizēt, personas, kas ieguvušas izglītību trešajās valstīs un tā nav pielīdzināta Latvijas normatīvos aktos noteiktajā kārtībā, kā arī, ņemot vērā, ka 139. pants attiecināms uz audu izņemšanu, bet termins "izmantot" kā iepriekš norādīts aptver plašu spektru ar darbībām, kas neprasa īpašu izglītību ārstniecībā, šos nodarījumus var veikt arī jebkura cita persona, kas nav saistīta ar medicīnu. Līdz ar to grozījumi paredz attiekties no speciālā subjekta KL 139. panta pirmajā un otrajā daļā.  Piedāvātie grozījumi arī paredz papildināt KL 139. pantu ar divām jaunām daļām (trešo un ceturto daļu), pastiprinot atbildību par pantā minēto noziedzīgo nodarījumu izdarīšanu, ja tie izdarīti mantkārīgā nolūkā, personu grupā, organizētā grupā vai ja to izdarījusi ārstniecības persona.  Vienlaikus ir svarīgi norādīt, ka, ja personai KL 139. pantā minētā noziedzīgā nodarījuma rezultātā izdarīti miesas bojājumi, nodarījums kvalificējams kopībā ar KL 125. pantu, KL 126. pantu un KL 130. pantu kvalificējams atkarībā no miesas bojājumu smaguma.  **KL 139.1 pants**  Konvencijas 7. panta 1. punkts paredz pienākumu Konvencijas dalībvalstīm par noziedzīgu nodarījumu atzīt tīšu donora vai recipienta vilināšanu un vervēšanu, ja aģitētājs, vervētājs vai trešā puse par aģitēšanu un vervēšanu saņem peļņu vai līdzvērtīgu labumu.  Šobrīd atsevišķi audu un orgānu donoru vervēšanas gadījumi var tikt kvalificēti kā cilvēku tirdzniecība saskaņā ar KL 154.1 pantu, ņemot vērā, ka KL 154.2 panta trešā daļa nosaka, ka ekspluatācija cilvēku tirdzniecības jēdziena kontekstā ir arī personas nosūtīšana orgānu izņemšanai. Tomēr konvencijas tvērums ir plašāks un ietver ne tikai donoru vervēšanu, bet arī recipientu vervēšanu.  Tāpēc ar grozījumiem piedāvāts papildināt KL ar 139.1 pantu, kas paredzēs atbildību par audu vai orgānu donora vai recipienta vervēšanu orgānu nelikumīgai izņemšanai vai implantācijai.  Termins vervēšana piedāvātajā KL 139. pantā aptver arī vilināšanu, kas minēta Konvencijas 7. panta 1. punktā, jo ar vervēšanu KL saprot dažāda veida darbības, kas vērstas uz to, lai citā personā izraisītu tieksmi veikt konkrētu darbību. Vervēšanas paņēmieni var būt dažādi fiziskas un psihiskas iedarbības paņēmieni, tostarp uzaicinājums, pierunāšana, draudi, uzpirkšana vai citāda veida ietekmēšana, lai panāktu, ka kāda persona vai vairākas personas būtu gatavas izdarīt konkrētu darbību[[2]](#footnote-2), šajā gadījumā – piekrist būt par donoru nelikumīgai audu vai orgānu izņemšanai vai būt par nelikumīgi izņemto audu vai orgānu recipientu.  Noziedzīgais nodarījums, kas paredzēts piedāvātajā jaunajā KL 139.1 pantā "Audu un orgānu donora un recipienta vervēšana" nošķirams no cilvēku tirdzniecības, kas kriminalizēta 154.1 pantā, ņemot vērā to, ka 154.2 panta (Cilvēku tirdzniecības jēdziens) pirmā daļa nosaka, ka persona cilvēku tirdzniecībai tiek vervēta, lietojot vardarbību, draudus, aizvešanu ar viltu, izmantojot personas atkarību no vainīgā vai tās ievainojamības vai bezpalīdzības stāvokli. Savukārt, ja šīs darbības netiek konstatētas (t.i. persona nav īpaši ievainojama, nav atkarīga no vainīgā, nav bezpalīdzības stāvoklī, kā arī pret to netiek izmantota vardarbība, draudi vai aizvešana ar viltu), tad nodarījums ir kvalificējams pēc piedāvātā KL 139.1 panta.  Piedāvātā KL 139.1 pantā minētā noziedzīgā nodarījuma objekts ir līdzīgs kā 139. pantam – tiek apdraudētas personas tiesības uz veselību.  No objektīvās puses noziedzīgo nodarījumu, kas ietverts piedāvātajā 139.1 pantā raksturo aktīvas darbības, vervējot personas kā audu vai orgānu donorus vai recipientus, turklāt šīs darbības veiktas ārpus nacionālās transplantācijas sistēmas, proti, pārkāpjot Orgānu likuma un citu normatīvo aktu, kas regulē audu un orgānu ziedošanu, noteikumus. Noziedzīgā nodarījuma sastāvs ir formāls. Noziedzīgais nodarījums skaitās pabeigts ar vervēšanas darbību veikšanas brīdi neatkarīgi no tā vai audu vai orgānu izņemšana vai implantācija ir notikusi.  Piedāvātajā KL 139.1 pantā minētais noziedzīgais nodarījums no subjektīvās puses būs tīšs nodarījums, kuru raksturo tiešs nodoms, proti, apzināti vervēt audu vai orgānu donorus vai recipientus orgānu nelikumīgai izņemšanai vai implantācijai.  Noziedzīgā nodarījuma subjekts ir ikviena fiziska un pieskaitāma persona, kas līdz noziedzīgā nodarījuma izdarīšanas dienai sasniegusi 14 gadu vecumu. Savukārt, KL 139.1 panta otrajā daļā kā kvalificējoša pazīme norādīts arī speciālais subjekts – ārstniecības persona.  Tāpat KL 139.1 panta otrajā daļā kā kvalificējoša pazīme minēta arī noziedzīga nodarījuma izdarīšana personu grupā un noziedzīga nodarījuma izdarīšana mantkārīgā nolūkā. |
| 3. | | Projekta izstrādē iesaistītās institūcijas un publiskas personas kapitālsabiedrības | Lai izvērtētu Latvijas normatīvā regulējuma atbilstību Konvencijas normām, Tieslietu ministrijā tika izveidota darba grupa ar pārstāvjiem no Veselības ministrijas, Iekšlietu ministrijas, Valsts policijas, Juridiskās palīdzības administrācijas, Ģenerālprokuratūras. Papildus tika pieaicināti arī transplantologi un pārstāvji no Veselības inspekcijas, Tiesībsarga biroja, Latvijas pārstāvja starptautiskajās cilvēktiesību institūcijās biroja, Ekonomikas ministrijas, Pilsonības un migrācijas lietu pārvaldes.  Piedāvātie grozījumi arī skatīti Tieslietu ministrijas Pastāvīgajā Krimināllikuma darba grupā. |
| 4. | | Cita informācija | Nav. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | KL 139. pantā un 139.1 pantā paredzēto noziedzīgo nodarījumu izdarītāji un šajos nodarījumos cietušās personas.  Amatpersonas un institūcijas, kuras veic kriminālprocesu. |
| 2. | Tiesiskā regulējuma ietekme uz tautsaimniecību un administratīvo slogu | | Likumprojekts šo jomu neskar. |
| 3. | Administratīvo izmaksu monetārs novērtējums | | Nav. |
| 4. | Cita informācija | | Nav. |
|  | | | |
| **III. Tiesību akta projekta ietekme uz valsts budžetu un pašvaldību budžetiem** | | | |
| Projekts šo jomu neskar. | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts tiek virzīts vienlaikus ar likumprojektu "Par Eiropas Padomes Konvenciju par cīņu pret cilvēku orgānu tirdzniecību" un likumprojektu "Grozījumi "Par miruša cilvēka ķermeņa aizsardzību un cilvēka audu un orgānu izmantošanu medicīnā "". |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Eiropas Padomes 2015. gada 25. marta Konvencija Nr. 216 par cīņu pret cilvēku orgānu tirdzniecību. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Projekts šo jomu neskar. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Eiropas Padomes 2015. gada 25. marta Konvencija Nr. 216 par cīņu pret cilvēku orgānu tirdzniecību. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei. | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā. |
| Konvencijas 4. pants | Krimināllikuma 139. pants Likumprojekta 1. pants | Atbilst |
| Konvencijas 5. pants | Likumprojekta 1. pants | Atbilst |
| Konvencijas 6. pants | Likumprojekta 1. pants | Atbilst |
| Konvencijas 7. panta 1. punkts | Krimināllikuma 154.1 pants, Likumprojekta 2. pants | Atbilst |
| Konvencijas 8. pants | Likumprojekta 1. pants | Atbilst |
| Konvencijas 12. panta 1. punkts | Likumprojekta 1. pants, 2. pants | Atbilst attiecībā par efektīvu sankciju paredzēšanu un iespēju, kā arī par iespēju izdot personas par Konvencijas 4., 5., 7. un 8. pantā minēto noziedzīgo nodarījumu izdarīšanu. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saistības nav pretrunā ar citām Latvijas Republikas starptautiskajām saistībām. | |
| Cita informācija | Pārējās konvencijas normas, kas saistītas ar KL un Kriminālprocesa likumu (turpmāk – KPL), jau atbilst Latvijas normatīvajam regulējumam:   * Konvencijas 3. pants atbilst Latvijas Republikas Satversmes 91. pantam un KPL 8. pantam, * Konvencijas 4. pants atbilst KL 139. pantam, * Konvencija 7. panta 2. un 3. punkts atbilst KL 198. pantam, 199. pantam, 320. pantam, 322. pantam, 323. pantam, 326.1 pantam, 326.2 pantam, * Konvencijas 9. pants atbilst KL 20. pantam, * Konvencijas 10. pants atbilst KL 2. pantam, 3. pantam, 4. pantam, KPL 7. pantam, 369. pantam, 370. pantam, 673. pantam, 679.1 pantam, 697. pantam, 705. pantam,725. pantam, * Konvencijas 11. pants atbilst KL 12. pantam, 70.1pantamun 70.2 pantam, * Konvencijas 12. pants atbilst KL 70.2 pantam, 70.3 pantam, 70.4 pantam, 70.5 pantam, 70.6 pantam, 139. pantam, 154.1 pantam, 198. pantam, 199. pantam, 320. pantam, 322. pantam, 323. pantam, 326.1 pantam, 326.2pantam, KPL 356. pantam, 357. pantam, 358. pantam, 358.1 pantam, 359. pantam, 360. pantam, 361. pantam, 361.1pantam, 362. pantam, 363. pantam, 364. pantam, 364.1 pantam, 365. pantam, 366. pantam, * Konvencijas 13. pants atbilst KL 48. pantam, * Konvencijas 14. pants atbilst KL 46. pantam, 679.1 pantam, * Konvencijas 15. pants atbilst KPL 7. pantam, 369. pantam, * Konvencijas 16. pants atbilst KPL vispārīgi, * Konvencijas 17. pants atbilst KPL 2. pantam, 673. pantam, 674. pantam, * Konvencijas 18. pants atbilst KPL 96. pantam, 96.1 pantam, 97. pantam, 97.1 pantam, 98. pantam, 99. pantam, 100. pantam, 101. pantam, 350. pantam, 351. pantam, 352. pantam, 353. pantam, * Konvencijas 19. pants atbilst KPL 6. pantam, 24. pantam, 95. pantam, 96. pantam, 96.1 pantam, 97. pantam, 97.1 pantam, 98. pantam, 99. pantam, 100. pantam, 101. pantam, 104. pantam, 108. pantam, 369. pantam, 17. nodaļai, * Konvencijas 20. pants atbilst KPL 24. pantam, 97.1pantam, 110. pantam, 17. nodaļai, 86. nodaļai. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu |  |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekts neparedz mainīt normu piemērošanas vai izpildes institūcijas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar likumprojekta izpildi nav nepieciešams veidot jaunas institūcijas, netiks likvidētas esošās institūcijas, kā arī nav plānota esošo institūciju reorganizācija vai apvienošana. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

26.03.2018.

2708

K.Šmits

67036908

[Kaspars.Smits@tm.gov.lv](mailto:Kaspars.Smits@tm.gov.lv)

1. Krimināllikuma komentāri. Otrā daļa (IX-XVII nodaļa). U. Krastiņš, V. Liholaja – Rīga: Tiesu namu aģentūra, 2016, 327. lpp. [↑](#footnote-ref-1)
2. Krimināllikuma komentāri. Otrā daļa (IX-XVII nodaļa). U. Krastiņš, V. Liholaja – Rīga: Tiesu namu aģentūra, 2016, 77.-78. lpp. [↑](#footnote-ref-2)